ভারতে ক্যাম্পাস খুলবে ব্রিটেনের ৯টি বিশ্ববিদ্যালয়

নয়াদিল্লি: ভারত-ব্রিটেন সম্পর্কের (India-US Relation) নতুন দিগন্ত উন্মোচন হল বৃহস্পতিবার মুম্বইয়ে (Mumbai) অনুষ্ঠিত ঐতিহাসিক বৈঠকে। ভারতের প্রধানমন্ত্রী নরেন্দ্র মোদির (Narendra Modi) সঙ্গে দ্বিপাক্ষিক বৈঠকের পর বড় ঘোষণা করলেন ব্রিটিশ প্রধানমন্ত্রী কিয়ের স্টার্মার (Keir Starmer) ভারতে ক্যাম্পাস খুলবে ব্রিটেনের ৯টি বিশ্ববিদ্যালয়।

যদিও ঠিক কোন কোন বিশ্ববিদ্যালয় ভারতে শাখা ক্যাম্পাস খুলবে, তা এখনও আনুষ্ঠানিকভাবে জানানো হয়নি। তবে এই উদ্যোগকে দুই দেশের শিক্ষা, বাণিজ্য ও গবেষণা ক্ষেত্রের সহযোগিতার নতুন অধ্যায় হিসেবে দেখা হচ্ছে।

আরও পড়ুন: ছত্তিশগড়ে আত্মসমর্পণ ১৬ মাওবাদীর, মাথার দাম ছিল ৪৮ লক্ষ টাকা

বুধবার সকালে মুম্বই পৌঁছান স্টার্মার। পরদিন মোদির সঙ্গে তাঁর বৈঠকে আলোচনা হয় দ্বিপাক্ষিক বাণিজ্যচুক্তি, প্রতিরক্ষা সহযোগিতা, এবং অর্থনৈতিক অগ্রগতির নানা দিক নিয়ে। বৈঠকের পর প্রকাশিত যৌথ বিবৃতিতে বলা হয়, “ভারত ও ব্রিটেন দীর্ঘদিনের বন্ধু। দুই দেশই গণতন্ত্র, স্বাধীনতা এবং আইনের শাসনের নীতিতে বিশ্বাসী।”

বৈঠকে আহমেদাবাদ দুর্ঘটনায় নিহতদের প্রতি শোকপ্রকাশ করেন স্টার্মার। পাশাপাশি, গাজা শান্তিচুক্তি প্রসঙ্গেও প্রশংসা করেন দুই নেতা।

প্রসঙ্গত, ১৪ বছর পর ব্রিটেনে লেবার পার্টি ক্ষমতায় এসেছে। গত জুনে কিয়ের স্টার্মার প্রধানমন্ত্রী হওয়ার পর এটাই তাঁর প্রথম ভারত সফর। দুই দেশের দ্বিপাক্ষিক সম্পর্ক আরও জোরদার করতেই এই সফরকে গুরুত্বপূর্ণ বলে মনে করছে কূটনৈতিক মহল।