“ওদের মগজে মরুভূমি, বাংলাকে সহ্য করতে পারছে না”

কলকাতা: প্রধানমন্ত্রী নরেন্দ্র মোদি (Narendra Modi) সম্প্রতি পশ্চিমবঙ্গ সফরে এসে একাধিক প্রকল্পের উদ্বোধনের পাশাপাশি রাজ্যের শাসকদলকে আক্রমণ শানান। তাঁর বক্তৃতায় বারবার উঠে আসে ‘চুরি’, ‘চোর’ প্রসঙ্গ। এই মন্তব্যে তীব্র প্রতিক্রিয়া জানালেন মুখ্যমন্ত্রী মমতা বন্দ্যোপাধ্যায় (Mamata Banerjee)।

মঙ্গলবার প্রশাসনিক সভা থেকে মুখ্যমন্ত্রী বলেন, “প্রধানমন্ত্রীকে চেয়ার হিসেবে সম্মান করি। কিন্তু প্রশ্ন করছি—কেন বাংলাকে চোর বললেন? আপনাদের ডবল ইঞ্জিন সরকারই সবচেয়ে বড় চোর। উত্তরপ্রদেশ, মহারাষ্ট্রে আপনারাই চুরি করছেন। সারদার মতো দালালদের সঙ্গে আপনারাই মিটিং করেন।”

আরও পড়ুন: DVC-কে নিশানা মুখ্যমন্ত্রীর

তিনি আরও অভিযোগ করেন, কেন্দ্র ইচ্ছে করেই বাংলার প্রাপ্য টাকা আটকে রেখেছে। মমতার কথায়, “কেন্দ্র থেকে ১৮৬ জন প্রতিনিধি এসেছে। তাদের সমস্ত প্রশ্নের উত্তর দেওয়া হয়েছে। তবুও মিথ্যা অভিযোগ করা হচ্ছে। বাংলাকে বঞ্চিত করা হচ্ছে। এটা বাংলার মানুষ মেনে নেবে না।” প্রধানমন্ত্রীর মন্তব্যকে “রাজনৈতিক শিষ্টাচারের পরিপন্থী” বলেও আক্রমণ করেন তৃণমূল নেত্রী।