অবশেষে শাপমুক্তি! নিজস্ব অ্যান্টি-ভেনম পেতে চলেছে বাংলা

কলকাতা: অবশেষে বড় পদক্ষেপ রাজ্যের স্বাস্থ্য দফতরের। নিজস্ব অ্যান্টি-ভেনম সিরাম (এভিএস) তৈরির অনুমোদন পেল বাংলা। বিষ সংগ্রহের বরাত আগেই দেওয়া হয়েছিল একটি সংস্থাকে, এবার এভিএস (Anti Venom) তৈরির চূড়ান্ত ছাড়পত্র মিলল দু’টি সংস্থার হাতে। ১০ নভেম্বরের মধ্যে চুক্তিপত্র জমা পড়লে শুরু হবে উৎপাদন প্রক্রিয়া। স্বাস্থ্যভবন সূত্রে জানা গিয়েছে, এই সিরাম তৈরি হবে লিকুইড ও পাউডার—দু’ধরনের ফরম্যাটে। পাউডার ফর্মের সিরাম দীর্ঘদিন ফ্রিজ ছাড়াও সংরক্ষণ করা যাবে, যা প্রান্তিক হাসপাতালগুলির জন্য বড় সুবিধা (Snake Bite)।

চন্দ্রবোড়া, গোখরো, কালাচ ও রাসেলস ভাইপারের বিষ থেকে তৈরি হবে এই পলিভ্যালেন্ট এভিএস। যদিও ‘স স্কেলড ভাইপার’ বাংলায় নেই, তবুও বর্তমান ফর্মুলা বদলালে নতুন ক্লিনিক্যাল ট্রায়াল করতে হবে, যা সম্পূর্ণ করতে সাত–আট বছর লেগে যাবে। তাই আপাতত পুরনো ফর্মুলাই থাকছে।

আরও পড়ুন: ‘ভাইয়ের কপালে দিলাম ফোঁটা’, ভাইফোঁটায় নতুন গানে শুভেচ্ছা মুখ্যমন্ত্রীর

রাজ্যের বিষ বিশেষজ্ঞদের দাবি, দক্ষিণ ভারতের সাপের বিষ দিয়ে তৈরি এভিএস বাংলায় পুরোপুরি কাজ করছিল না। নতুন সিরাম বাংলার সাপের বিষ থেকেই তৈরি হবে, ফলে কার্যকারিতা অনেক বাড়বে।

দামও নির্ধারিত হয়েছে—পাউডার এভিএসের ক্ষেত্রে ₹৬৫০ এবং ইনজেকশন ফর্মে ₹৩৯৯.৬০ প্রতি ১০ মিলি। সব কিছু পরিকল্পনামাফিক এগোলে ২০২৭ সালের মধ্যেই রাজ্যের হাতে আসবে নিজস্ব এভিএস। প্রায় দুই দশক পর ফের বাংলার মাটিতে শুরু হচ্ছে জীবনরক্ষাকারী এই ওষুধ তৈরির প্রক্রিয়া।